กลต.จี้ยกระดับกองทุน
ก.ล.ต. หนุน บลจ.ยกระดับมาตรฐานวัดผลดำเนินงานเทียบเท่าสากล พร้อมขายหน่วยลงทุนข้ามประเทศ
13 ก.พ. 2556

ก.ล.ต. หนุน บลจ.ยกระดับมาตรฐานวัดผลดำเนินงานเทียบเท่าสากล พร้อมขายหน่วยลงทุนข้ามประเทศ
นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวภายหลังการประชุมร่วมกับสมาคมบริษัทจัดการลงทุนประจำไตรมาสแรกของปี 2556 ว่า ก.ล.ต. สนับสนุนให้สมาคมบริษัทจัดการลงทุนส่งเสริมให้บริษัทหลักทรัพย์จัดการกองทุน (บลจ.) ปฏิบัติตามมาตรฐานการวัดผลการดำเนินงานระดับสากล (GIPS) ซึ่งจัดทำโดย CFA Institute เพิ่มเติมจากมาตรฐานของสมาคม เพื่อให้การคำนวณและการเปิดเผยข้อมูลผลการดำเนินงานของกองทุนรวมมีความเหมาะสม เป็นมาตรฐานเดียวกัน และสามารถเปรียบเทียบกันได้ในระดับสากล 
“อีกทั้งเป็นการเตรียมความพร้อมสำหรับการเสนอขายหน่วยลงทุนข้ามประเทศ ซึ่งเป็นการสร้างความน่าเชื่อถือให้กับผู้ลงทุนต่างประเทศยิ่งขึ้นนอกจากนี้ ยังเป็นพื้นฐานสำคัญในการนำเสนอข้อมูลเปรียบเทียบผลการดำเนินงานของกองทุนประเภทเดียวกันไว้ให้ผู้ลงทุนใช้ศึกษาก่อนตัดสินใจลงทุนได้ต่อไป” นายวรพล กล่าว
นายสมจินต์ ศรไพศาล นายกสมาคมบริษัทจัดการลงทุน กล่าวว่า สมาคมเห็นสอดคล้องกับ ก.ล.ต. ในเรื่องการปฏิบัติตามมาตรฐาน GIPS โดยรับที่จะไปศึกษาเพิ่มเติม ซึ่งมาตรฐานที่ บลจ.ใช้อยู่ในปัจจุบันเป็นไปตาม GIPS แล้วเป็นส่วนใหญ่ และได้เปิดเผยข้อมูลผลการดำเนินงานของกองทุนรวมไว้ในเว็บไซต์ของสมาคมบ้างแล้ว ซึ่งต่อไปผู้ลงทุนจะสามารถใช้ข้อมูลเพื่อเปรียบเทียบผลการดำเนินงานของกองทุนได้ดียิ่งขึ้น